**§ՔՎԱՆՏ¦ՎԱՐԺԱՐԱՆԻ ԱՇԱԿԵՐՏԻ ՎԱՐՔԱԳԾԻ ԿԱՆՈՆՆԵՐ**

1. §Քվանտ¦ վարժարանի յուրաքանչյուր աշակերտ իրավունք ունի ստանալու բարձր մակարդակի կրթություն, ընտրելու համապատասխան հոսքի դասարանը, մասնակցելու վարժարանի ներքին կյանքին, ընդունված կարգով ազատորեն արտահայտելու սեփական հայացքներն ու կարծիքը:
2. Աշակերտն իրեն հուզող ցանկացած հարցի կամ ուսուցչի աշխատանքի վերաբերյալ իր կարծիքը կարող է հայտնել տնօրինությանը` անձամբ, ավագի կամ դասղեկի միջոցով կամ յուրաքանչյուր կիսամյակի ընթացքում կազմակերպվող հարցումների ժամանակ:
3. Աշակերտը կարող է օգտվել վարժարանի գրադարանից, ընթերցասրահից, ինտերնետից, սոցիալ-հոգեբանական և այլ ծառայություններից:
4. Վարժարանի տեխնիկական միջոցներից աշակերտներն օգտվում են ըստ հաստատված կարգի և գրաֆիկի:
5. Աշակերտները ստանում են ամբողջական տեղեկություն իրենց առաջադիմության, քննությունների և ստուգարքների արդյունքների վերաբերյալ, իրավունք ունեն բողոքարկելու քննությունների և ստուգարքների արդյունքները:
6. Աշակերտն ամենուրեք պարտավոր է օրինակելի վարքով բարձր պահել վարժարանի պատիվը:
7. Վարժարան գալիս պետք է հագնվել համեստ` ունենալով աշակերտին վայել կոկիկ սանրվածք, առանց թատերական հարդարման և պճնանքի: Նախընտրելի է, որ տղաները հագնեն սպիտակ վերնաշապիկ և մուգ գույնի տաբատ, իսկ աղջիկները` սպիտակ վերնաշապիկ և մուգ գույնի կիսաշրջազգեստ:
8. Աշակերտը պարտավոր է ամեն օր վարժարան ներկայանալ դասերը սկսելուց 5 րոպե առաջ` տնային հանձնարարությունները կատարած, անպայման իր հետ ունենալով աշակերտական պայուսակը, տվյալ օրվա համար անհրաժեշտ դասագրքերն ու աշակերտական անցատոմսը: Վարժարան կարելի է մտնել և դուրս գալ աշակերտական անցատոմսով օրը մեկ անգամ` դասերի սկզբին և ավարտին: Բացառիկ դեպքերում աշակերտը կարող է դուրս գալ վարժարանից տնօրինության հատուկ գրավոր թույլտվությամբ:
9. Մինչև դասերի ավարտը աշակերտին արգելվում է դուրս գալ վարժարանի տարածքից: Իրենց ազատ ժամանակն աշակերտները կարող են անցկացնել ընթերցասրահում կամ ներքին բակում:
10. Դասամիջոցին արգելվում է միջանցքում բարձրաձայն խոսելը, աղմկելը, վազվզելը, խաղեր կազմակերպելը: Դասամիջոցի ավարտից հետո արգելվում է միջանցքում մնալը: Դասի սկիզբը հայտարարող զանգից անմիջապես հետո աշակերտը պարտավոր է մտնել դասասենյակ և սպասել ուսուցչին: Ուսուցչի բացակայության դեպքում միայն ավագը կամ ավագի օգնականը կարող են դուրս գալ դասասենյակից և այդ մասին տեղյակ պահել տնօրինությանը: Աշակերտին արգելվում է ծխել և ոգելից խմիչք օգտագործել:
11. Աշակերտը պարտավոր է զանգից առաջ անջատել բջջային հեռախոսը: Դասի ընթացքը խանգարող բջջային հեռախոսը կհանձնվի տնօրինությանը: Հեռախոսը առաջին անգամ կվերադարձվի ծնողին, իսկ կրկնվելու դեպքում աշակերտը կստանա խիստ նկատողություն, և հեռախոսը կվերադարձվի միայն կիսամյակի վերջում:
12. Արգելվում է վարժարան հրավիրել նախկին դասընկերներին, հարևաններին, ծանոթներին և այլն:
13. Դասերից բացակայելու հաջորդ օրն աշակերտը կարող է մասնակցել դասերին միայն այն դեպքում, եթե ունի բժշկի տեղեկանք կամ ծնողի կողմից գրված բացատրագիր` բացակայության պատճառի մասին: Որևէ առիթով դասերից բացակայելու թույլտվություն ստանալու համար անհրաժեշտ է ծնողի դիմումը տնօրինությանը:
14. Աշակերտը պարտավոր է պահպանել մաքրություն և խնամքով վերաբերվել վարժարանի գույքին, չգրել և չփորագրել սեղանների, աթոռների, դռների և պատերի վրա: Հերթապահության օրերին աշակերտը պարտավոր է մաքրել և կարգի բերել դասասենյակը, ապահովել խոնավ ջնջոցի առկայությունը, օդափոխել սենյակը:
15. Աշակերտը պարտավոր է մասնակցել վարժարանում կազմակերպվող բոլոր միջոցառումներին (մաքրության օրերին, արշավներին, տոնակատարություններին, վարժարանի հավաքներին, կոլեկտիվ այցերին թանգարաններ ու համերգասրահներ և այլն) և աշխատանքներին:
16. Վարժարանի առօրյային վերաբերող հարցերում աշակերտը պարտավոր է ենթարկվել վարժարանի բոլոր աշխատակիցներին (ուսուցիչներին, տնտեսական աշխատողներին և այլն) և հարգանքով վերաբերվել նրանց:
17. Կոլեկտիվ (դասարանական) միջոցառումները (ծնունդ, խնջույք և այլն) ինչպես վարժարանում, այնպես էլ վարժարանից դուրս անց են կացվում տնօրինության կամ դասղեկի համաձայնությամբ :
18. Դասարանի ավագի, դասղեկի, դասավանդող ուսուցչի և տնօրինության ներկայացուցչի պահանջները և հանձնարարությունները պարտադիր են աշակերտի համար` անկախ նրանից, թե ինչ կարծիք ունի ինքը տվյալ հարցի վերաբերյալ: Անհամաձայնության դեպքում աշակերտը կարող է իր բողոքը հայտնել տնօրինությանը` միայն հանձնարարությունը կատարելուց հետո:
19. Գիտամանկավարժական և ավագների խուրհուրդների որոշումները, ինչպես նաև տնօրինության հրամանները կատարվում են առանց քննարկման:
20. Աշակերտը պարտավոր է ներկա լինել դասարանական ժողովներին և իրավունք ունի մասնակցելու որոշումների քննարկմանը և ընդունմանը: Արդեն ընդունած որոշումը ենթակա է կատարման դասարանի բոլոր աշակերտների կողմից անկախ այն բանից, թե ինչպիսի դիրքորոշում են ունեցել նրանք հարցը քննարկելու ժամանակ:
21. Դասարանական ժողով կարող են հրավիրել ավագը (տեղակալը), դասղեկը, դասավանդող ուսուցիչը, տնօրինությունը և աշակերտների մեկ երրորդը:
22. Ավագին և նրա տեղակալ(ներ)ին նշանակում և ազատում է տնօրինությունը` դասարանական ժողովի և դասղեկի ներկայացրած երեք թեկնածուներից: Ավագը դասարանի և տնօրինության կապող օղակն է (տես դասարանի ավագի իրավունքները և պարտականությունները):
23. Դասղեկը նշանակվում է տնօրինության կողմից և տնօրինության ներկայացուցիչն է դասարանում (տես դասղեկի իրավունքները և պարտականությունները):
24. Վարժարանում արգելվում է ֆիզիկական բռնության գործադրումը աշակերտների նկատմամբ: Ուսուցիչ-աշակերտ հարաբերությունները կառուցվում են փոխադարձ հարգանքի հիման վրա:
25. Ուսուցիչների, աշակերտների կամ դասընկերների նկատմամբ անհարգալից, հեգնական վերաբերմունք ցուցաբերելու համար աշակերտը կարող է խստորեն պատժվել:
26. Վարժարանում գործում են պատժի հետևյալ միջոցները` բանավոր դիտողություն, գրավոր նկատողություն, խիստ նկատողություն, զգուշացում և հեռացում վարժարանից:
27. Աշակերտին դիտողություն, գրավոր նկատողություն, խիստ նկատողություն կարող են անել վարժարանի բոլոր աշխատակիցները` գրելով համապատասխան զեկուցագիր տնօրենի կամ փոխտնօրենի անունով: Տնօրինությունը, ելնելով զեկուցագրից, տալիս է համապատասխան հրաման: Աշակերտին զգուշացում տալ կամ վարժարանից հեռացնել կարող է գիտամանկավարժական խորհուրդը, իսկ բացառիկ դեպքերում` նաև տնօրինությունը: Խիստ նկատողությունը համարժեք է երկու գրավոր նկատողության:
28. Ծխելու և ոգելից խմիչքներ օգտագործելու համար առաջին անգամ աշակերտին տրվում է խիստ նկատողություն, երկրորդ անգամ նրա հարցը դրվում է գիտամանկավարժական խորհրդի քննարկմանը:
29. Տասներկու ժամ անհարգելի բացակայության համար աշակերտին տրվում է նկատողություն, երկրորդ անգամ կրկնվելու դեպքում` խիստ նկատողություն:
30. Նկատողություն ստանալիս աշակերտին տրվում է ծանուցագիր` ծնողին տեղյակ պահելու համար: Ծանուցագիրը վերադարձվում է վարժարան ծնողի ստորագրությամբ: Կրկին անգամ նկատողություն ստանալու դեպքում ծնողը հրավիրվում է վարժարան:
31. Երեք գրավոր նկատողություն ստացած աշակերտի հարցը դրվում է քննարկման գիտամանկավարժական խորհրդում: Խորհուրդն ընդունում է հատուկ որոշում (ընդհուպ մինչև աշակերտի հեռացումը վարժարանից):
32. Զգուշացումները համարվում են ժամկետանց՝ դասղեկի միջնորդությամբ գիտամանկավարժական խորհրդի որոշմամբ, եթե աշակերտը համապատասխան ժամանակահատվածում դրսևորել է օրինակելի վարք և առաջադիմություն:
33. Նկատողությունները կարող են չեղյալ հայտարարվել կիսամյակի ընթացքում դասարանի ավագի, դասղեկի, ուսուցչի կամ էլ ավագների խորհրդի միջնորդությամբ, եթե աշակերտը ցուցաբերում է օրինակելի վարք ու ակտիվորեն մասնակցում է կազմակերպվող միջոցառումներին:
34. Վաղեմության ժամկետ չունեն այն նկատողությունները, որոնք տրվել են խաբեության, ծխելու և ոգելից խմիչքներ օգտագործելու համար: